**Priloga 9: PROJEKTNA NALOGA ZA IZDELAVO STRATEGIJE RAZVOJA TURIZMA V OBČINI PIRAN DO LETA 2030**



**NAROČNIK:**

**Turistično združenje Portorož, g. i. z.**

**Obala 16**

**6320 Portorož**

**PROJEKTNA NALOGA**

**IZDELAVA STRATEGIJE RAZVOJA TURIZMA V OBČINI PIRAN DO LETA 2030**

1. **Uvod - izhodišča**
2. **Osnovni namen in cilj projekta**
3. **Pričakovana (predlagana) vsebina za izdelavo projekta**

3.1 Izhodišče in pravna podlaga

3.2 Analiza stanja in ključne ugotovitve tega stanja

3.3 Vizija in temeljni strateški cilji razvoja

3.4 Strategija razvoja turizma celotnega območja občine s predlogi ukrepov in aktivnosti po področjih

3.5 Akcijski načrt

3.6 Spremljanje izvajanja strategije

**4. Ponudbena cena**

**5. Posebni pogoji naročnika**

**6. Kraj izvedbe projekta**

**7. Rok izvedbe projekta**

Maj 2024

1. **Uvod – izhodišča**

Občina Piran ima za področje razvoja turizma v veljavi strateški dokument »Strategija razvoja turizma v občini Piran do leta 2025" in "Akcijski načrt razvoja turizma do leta 2025", ki sta bila sprejeta v mesecu juliju 2018, na 30. seji Občinskega sveta občine Piran.

Ker obseg turistične dejavnosti v svetu in tudi v Sloveniji po epidemiji Covid-19 ponovno raste, in ker je ta dejavnost turizma pod vplivom nenehnih sprememb (trendov, navad, novo post covidno obdobje, gospodarske krize, energetska kriza, vojne, drugo) in celovitega razvoja, se je potrebno le-temu čim hitreje prilagoditi in izkoristiti konkurenčne prednosti in vse razpoložljive potenciale, s katerimi turistično območje Občine Piran razpolaga.

Zaradi tega je potrebno obstoječi strateški dokument nadomestiti z novim, ki bo opredelil nove, razmeram prilagojene, smernice, ukrepe in aktivnosti za doseganje temeljnih strateških ciljev. Izdelava nove strategije razvoja turizma v Občini Piran je potrebna toliko bolj, ker je turizem ključna gospodarska panoga v občini, od katere je neposredno ali posredno odvisnih veliko prebivalcev in gospodarskih subjektov.

Občina Piran je v skladu s 13., 14. in 15. členom Zakona o spodbujanju razvoja turizma, ZSRT-1 (Uradni list RS, št. 13/18) dolžna načrtovati, organizirati in spodbujati razvoj turizma na ravni turističnega območja Občine Piran. Obenem je priporočljivo, da Občina Piran upošteva usmeritve strategije slovenskega turizma kot ključnega strateškega dokumenta na področju razvoja turizma, tj. Strategija slovenskega turizma 2022 - 2028. Pri oblikovanju novega občinskega strateškega dokumenta za razvoj turizma je potrebno upoštevati tudi smernice in ukrepe drugih relevantnih dokumentov na področju turističnega razvoja slovenske Istre ter drugega razvoja.

Posebno pozornost mora izvajalec nameniti naslednjim dokumentom, ki jih je potrebno ustrezno upoštevati pri izdelavi nove strategije turizma:

* Celostna prometna strategija Občine Piran
* Razvojne možnosti športnega turizma v Občini Piran
* Strategija razvoja turizma slovenske Istre 2030 (zaključek jesen 2024)

Pri pripravi nove strategije turizma mora izvajalec upoštevati tudi dejstvo, da Občina Piran trenutno izvaja postopek priprave in sprejetja novega občinskega prostorskega načrta (OPN), in da je sprejela več OPPN (občinskih podrobnih prostorskih načrtov) za različna območja občine kar pomeni, da bo potrebno določene aktivnosti pri pripravi teh dokumentov uskladiti in pri izdelavi le teh upoštevati tako razvojne potrebe turizma kot tudi nosilno sposobnost širšega okolja (ekološko-okoljska, socio-kulturna, infrastrukturna, finančna, managerska).

Naloga izdelovalca nove strategije razvoja turizma je, da pri svojem delu uporabi vse razpoložljive podatke, analize in študije, strokovne podlage ter drugo koristno dokumentacijo, s katerimi razpolagajo Občina Piran in z njo povezane institucije, za kar bo s strani župana in Turističnega združenja Portorož, g. i. z., imenovana posebna projektna skupina, ki bo z izbranim izvajalcem sodelovala pri izdelavi nove turistične strategije.

Naloga izvajalca je, da bo v celotnem procesu izdelave strategije sodeloval s predstavniki Občine Piran, s predstavniki Turističnega združenja Portorož, g. i. z., sodeloval na predstavitvah, delavnicah s kvalificiranimi deležniki (mnenja, stališča pobude), na zahtevo naročnika tudi na občinskem svetu in v njegovih delovnih telesih.

1. **Osnovni namen in cilj izdelave strategije turizma**

Osnovni namen je pridobiti novo strategijo razvoja turizma z vključenim akcijskim načrtom za Občino Piran, ki mora:

* upoštevati strateške usmeritve na občinski, nacionalni in regionalni ravni ter biti usklajena z občinskim prostorskim načrtom, ki je v izdelavi,
* v procesu priprave dokumenta vključiti ključne in zainteresirane akterje na področju turizma v občini in vso zainteresirano javnost (turistična društva, krajevne skupnosti,...),
* upoštevajoč ključne ugotovitve iz analize stanja, opredeliti jasno vizijo in razvojne usmeritve ter v zaključni fazi izdelave strategije podati predlog konkretnih ključnih projektov, ukrepov in aktivnosti.

Cilj tega projekta je izdelati strateški dokument, ki mora predstavljati usklajen razvojni dokument vseh akterjev v občini: javnega, zasebnega in civilnega sektorja, ki bo omogočal nadaljnji razvoj turizma kot tudi ostalih področij gospodarskega in družbenega življenja v občini.

1. **Opis pričakovanih postopkov in vsebine**

**3.1 Izhodišča in pravna podlaga**

Izhajajoč iz dejstva, da je turizem dejavnost, ki posega na vsa področja gospodarskega in družbenega življenja, je potrebno navesti in upoštevati izhodišča (dokumente, programe), poleg že navedenih, iz katerih se je izhajalo pri pripravi nove strategije turizma.

**3.2 Analiza stanja, ključne ugotovitve tega stanja in opredelitev konkurenčnih prednosti občine in primerjave s primerljivimi turističnimi kraji, destinacijami**

Pri celovitem analiziranju obstoječega stanja v občini se pričakuje poleg kvantitativnih analiz tudi analize po področjih turistične ponudbe in produktov v priobalnem pasu in na podeželju kot so npr. nastanitev, gostinstvo, prireditve (zabavne, kulturne, športne) in atrakcije, obstoječi turistični produkti – Strategija razvoja turizma do leta 2025, mesto Piran, avtentičnost istrskega podeželja, analize na strani povpraševanja oziroma konkurence (sosednje obmorske turistične destinacije: npr. Rovinj, Poreč - Hrvaška, Grado - Italija), trendov, zadovoljstva gostov, obstoječe organiziranosti turizma v Občini Piran, zadovoljstva občanov, itd. Opredeliti in analizirati je potrebno primerjalne prednosti Občine Piran (v čem je občina drugačna, kaj je njena turistična identiteta) in preučiti prednosti povezovanja z drugimi turističnimi občinami, destinacijami, tako domačimi kot tujimi ter vključiti ciljno analizo dobrih praks turističnega povezovanja. Izdelane analize je potrebno prikazati tudi v SWOT analizi.

Izdelovalec nove strategije turizma mora pri svojem delu proučiti vse razpoložljive analize, raziskave, študije, zbrane podatke in druga gradiva, in ki so pomembna za celovito in kvalitetno izdelavo dokumenta.

* 1. **Oblikovanje vizije in strateških ciljev na področju razvoja turizma v občini**

Vizija in strateški cilji morajo biti izvedeni iz opravljene celovite analize stanja in ob upoštevanju novih trajnostnih trendov razvoja turizma in desezonalizacije ter razvoja strateških turističnih produktov destinacije ter identifikacije ključnih turističnih infrastrukturnih projektov. Opredeljeni naj bodo tako kvantitativni kot kvalitativni strateški cilji. Identificirati je potrebno ključne turistične produkte in ključne infrastrukturne projekte.

Posebno pozornost je potrebno nameniti tudi znamčenju (brandingu) občine Piran kot turistične destinacije.

Izvajalec mora analizo stanja in osnutek vizije s strateškimi cilji in predlogi znamčenja (brandinga) predstaviti naročniku, občinskim službam in drugim deležnikom.

* 1. **Strategija razvoja celotnega razvoja turističnega območja občine**

Izhajajoč iz opredelitev področne zakonodaje in sprejete nacionalne strategije mora biti nov občinski strateški dokument razvoja turizma usmerjen k povečanju sodelovanja in povezovanja pri načrtovanju, oblikovanju in trženju turizma med vsemi akterji (javno zasebno partnerstvo), obmorskimi centri občine Piran ter podeželjem občine Piran. Strategija naj upošteva razlike in sinergije v razvoju turistične ponudbe v obmorskem pasu in razvoju zelenega podeželja.

Ukrepi in aktivnosti za uresničevanje strateških usmeritev naj bodo opredeljeni po posameznih področjih npr. prostorsko (obmorski pas, podeželje), infrastrukturno, finančno, človeški viri, celovit celoletni razvoj turistične destinacije, turistični produkti, promocija, trženje, organiziranost turistične organizacije (DMMO).

Strategija naj vsebuje tudi določitev ukrepov za dvig kakovosti storitev (kadri, kategorizacija, izobraževanja, blagovna znamka, zelena shema).

* 1. **Akcijski načrt**

Akcijski načrt mora biti oblikovan skladno s Strategijo razvoja turizma v Občini Piran do leta 2030. Cilj akcijskega načrta je vsebinsko in časovno ter finančno opredeliti aktivnosti za realizacijo strategije. Obenem je cilj akcijskega načrta določiti nosilce posameznih aktivnosti strategije.

Akcijski načrt predstavlja izvedbeni načrt za doseganje kvalitativnih in kvantitativnih ciljev z vrstami ukrepov in drugih aktivnosti za udejanjenje v praksi, vključno z metodologijo spremljanja izvajanja strategije.

* 1. **Spremljanje izvajanja strategije**

Opredeliti je potrebno kazalnike, s katerimi bo lahko naročnik kontinuirano (letno) spremljal izvedbo uresničevanja strategije in izvajal primerjavo stvarnih rezultatov z želenimi.

1. **Ponudbena cena**

Ob zavedanju, da je strategija razvoja turizma v Občini Piran eden izmed ključnih dokumentov za uspešen nadaljnji razvoj turizma kot temeljne gospodarske panoge v občini, je pomembno, da se za izdelavo dokumenta pridobi izvajalca, ki ima ustrezna poglobljena strokovna znanja in izkušnje, kot tudi kadrovske resurse, za izdelavo takšnega strateškega dokumenta. Glede na navedeno najnižja ponudbena cena ne more biti edini dejavnik za izbiro izvajalca izdelave strategije. Posledično bodo v postopek izbire vključena ustrezna merila, ki bodo zagotovila, da bo ob upoštevanju ustreznih ponderjev in meril, izbran strokovno usposobljen izvajalec z ustreznimi, tudi mednarodnimi izkušnjami. Pri izbiri bodo tako imeli prednost ponudniki z večjim naborom ustreznih izkušenj oziroma referenc.

1. **Posebni pogoji naročnika**

Poleg osnovnih pogojev, ki jih morajo skladno z zakonom izpolnjevati vsi ponudniki, bo naročnik posebej zahteval, da ekipa izvajalca strategije vključuje vsaj eno osebo, ki ima mednarodne izkušnje pri izdelavi turističnih strategij.

1. **Kraj izvedbe projekta**

Občina Piran.

1. **Rok izvedbe projekta**

Predvideni pričetek izvajanja aktivnosti izdelave strategije in akcijskega načrta nastopi z podpisom pogodbe o izvedbi storitev med naročnikom in izbranim izvajalcem. Predviden rok za predajo končnega dokumenta strategije in akcijskega načrta je 15. 4. 2025. Predvidena časovnica za izdelavo in sprejem strateškega dokumenta je sledeča:

|  |  |
| --- | --- |
| **Rok** | **Aktivnost** |
| Avgust – september 2024 | Izvedba postopka naročila za izbor izvajalca storitve |
| September - oktober 2024  | Izbor izvajalca, podpis pogodbe in začetek izdelave strategije  |
| December 2024 | Izdelava Analize stanja, opredelitev ključnih prednosti občine in primerjave s primerljivimi turističnimi kraji |
| Januar - marec 2025  | Izvedba vsaj 4 delavnic z naročnikom, predstavniki Občine Piran in ostalimi deležniki |
| April 2025 | Predstavitev osnutka strategije in akcijskega načrta naročniku, občinskim službam in vključenim deležnikom |
| Maj 2025 | Sodelovanje na predstavitvah osnutka strategije in akcijskega načrta deležnikom |
| Julij 2025 | Oddaja končne strategije in akcijskega načrta  |
|  Avgust 2025 | Predstavitev strategije naročniku in Občinskemu svetu Občine Piran |

Pripravil:

Turistično združenje Portorož, g. i. z.

 Direktorica

Patricija Gržinič